Fid-diskors tiegħu b'reazzjoni għall-baġit tal-2022, il-Kap tal-Oppożizzjoni Bernard Grech għamel numru ta' proposti li se jkunu jagħmlu parti mill-programm elettorali tal-Partit Nazzjonalista. Ewlenin fosthom: Iż-żgħażagħ kollha Maltin u Għawdxin minn 16 sa 21 sena ser jingħataw voucher ta' €500 li bih imorru btala fl-Ewropa; Servizzi ta' car sharing u car pooling; Il-flotta kollha tal-karozzi tal-linja tkun kompletament ħielsa mid-duħħan – ikunu kollha jaħdmu bl-elettriku sas-sena 2025; Living wage ta' elf ewro fix-xahar; Fond ta' garanzija ta-Istat li jidħol biex jagħmel tajjeb għas-self tal-bank li jkopri minn 10% sa 25% tal-prezz tal-bejgħ tal-propjeta'; 2 vapuri ġodda u f'helipad ġewwa fl-isptar t'Għawdex; Bonus li jammonta għal 14 il-miljun ewro li jitqassam fuq il-frontliners kollha; Se jestendi l-bracket tal-vat exempt minn 30 elf ghal 60 elf Ewro; Se jestendi l-massimu tat-tax bracket tal-25% minn 60,000 euro għal 80,000; Inaqqas l-VAT għal 7% ghall-bejgħ kollu fir restoranti u servizzi oħra tal-lukandi; It-tabib tal-familja ikun b'xejn ghal dawk kollha il-fuq minn 60 sena; Se jaghti lura sa 50 miljun Ewro fuq ħlasijiet żejda għall-kontijiet tad-dawl u l-ilma. Merħba għal dan il-Live Blogg. Minn hawn u ftit ieħor, il-Kap tal-Oppożizzjoni Dr Bernard Grech se jagħmel id-diskors tiegħu fil-parlament b'reazzjoni għad-diskors tal-budget. Fl-ewwel reazzjoni tiegħu għall-Budgt 2021, il-Kap tal-Oppożizzjoni kien qal li dan ma kienx budget normali u kien budget li ma jaħsibx għal għada. Il-Kap tal-Oppożizzjoni Bernard Grech beda d-diskors tiegħu billi stqarr li hu l-valur tal-bniedem li għandu jiggwida l-politiku f'kull deċiżjoni. Grech għadda billi stqarr il-viżjoni tiegħu li hi fuq tliet pilastri: L-ewwelnett li kulħadd f'dan il-pajjiż sabiħ tagħna jkollu iktar ħin għalih mal-familja, it-tieni li kulħadd jgħix f'ambjent isbaħ biex ingawdu aħjar il-ħin li għandna flimkien. Mhux f'pajjiż fgat u mifni traffiku u bini bla pjan u mingħajr spazji ħodor miftuħa. It- tielet , li li jkollna pajjiż li jgħinek tirnexxi f'kull ambizzjoni tiegħek – Malta trid tkun il-pajjiż fejn il-Gvern jagħmel kollox biex jgħinek tirnexxi fil-ħolma tiegħek, tkun xi tkun dik il-ħolma . "Jien qiegħed hawn biex dik il-ħolma tiegħek ngħinek fiha – inressqek ftit aktar lejha. U ħa nibda minn issa – għamel kuraġġ – xammar il-kmien ħalli dik il-ħolma tiegħek inwettquha Aħna poplu li flimkien dejjem irnexxielna nagħmlu l-impossibli," insista Grech. Huwa qal li fid-diskors tiegħu se jkun qed jgħid x'hemm nieqes jew ħazin fil-budget iżda t-tajjeb se jsemmih ukoll. Grech insista li kemm il-Prim Ministru kif ukoll xi deputat minn tiegħu qatt instemgħu jammettu li żballjaw."Qatt smajtuh jagħmel apoloġija ta' xi nuqqas? Illum kulħadd konvint li saru diversi nuqqasijiet, uħud serji ħafna, oħrajn inqas serji, imma jekk sa' llum qatt ma smajtuhom jammettu żball?" staqsa Grech. Huwa qal li dan hu baġit tal-lum biss. Baġit li jinsa li hemm għada. "Iva, huwa ċar għal kulħadd li għall-Partit Laburista jimporta biss kif ser jasal sal-elezzjoni ġenerali – però għannies jimporta ferm aktar kif ser naslu sas-sena d-dieħla u ta' warajha," kompla jgħid Grech. Grech insista li l-budget ma semmejt xejn fuq l-AirMalta. "Ħbejt il-verita' min-nies, imbagħad l-bieraħ għax ma stajtx tibqa taħbi, kellek tammetti li fl-Airmalta ħloqtu problema serja u kważi fallejtuha u li saret biċċa uġigħ ta' ras għalik," attakka Grech. Grech qal li l-kamra tal-kummerċ, ic-Chamber of SMEs, il-FORUM, kollha irrimarkaw in-nuqqas ta' viżjoni. "Uħud minnhom qalulek ukoll li ma jistgħux jifhmu kif qed tikkalkula li żżid id-dejn daqshekk – qed jinkwetaw li l-kalkoli tal-ministru ma sarux sew, " insista Grech. "Ma ttihomx tort meta tara li l-previżjonijiet tas-sena l-oħra marru żmerċ b'aktar minn 750 miljun euro! Għamiltu dejn id-doppju milli ppjanajtu u nqastu li twettqu terz tal-wegħdiet li għamiltu. Għas-sena d-dieħla qed tippjanaw li ddaħlu terz aktar VAT milli daħlu fl-aħjar żminijiet qabel il-pandemija. Din ukoll ħadd ma jista jifhimha. Jew qed tippjanaw li żżidu lVAT u ma għedtulniex, jew inkella qed titolbu għal miraklu ekonomiku imma m'intomx taħdmu biżżejjed biex tirrealizzawh," spjega Grech. Grech qal li pajjiżna bħalissa qed jiffaċċja l-konsegwenzi tal-Greylisting li qed jipperikola wħud mill-aktar industriji mportanti u li jrendu. "Lanqas biss tindenjaw ruħkom tispjegaw lill-eluf ta' ħaddiema li għaddejjin minn żmien diffiċli ħabba fikom, kif qed għallinqas tippruvaw isewwu l-ħsara kbira li għamiltu," stqarr Grech. "Għalija – l-aktar ħaġa faċli tkun li npoġġi kwiet u noqgħod nara kif ser issolvu l-problemi li daħħaltuna fihom. Pero kieku kelli jiena noqgħod kwiet – nistenniekom tgħaxxquha aktar – inkun qed nonqos milli nwettaq id-dover tiegħi bħala Kap tal-Oppożizzjoni – inkun qed nonqos mill-ħalfa li għamilt f'dan il-parlament," stqarr Grech. Hu fakkar lill-Prim Ministru li hemm inkjesta indipendenti ta' tlett imħallfin "tgħidilna li l-Kabinett kollu għandu 'responsabbilta kollettiva' li ħloqtu stat ta impunita'- li wassal għall-qtil ta' ġurnalista?’. Hu sellem il-memorja ta’ Daphne Caruana Galizia hekk kif qed infakkru r-raba’ anniversarju mill-qtil tagħha. "Kellek iċ-ċans li tinħall mill-ħmieġ li ħallielek ta’ qablek imma minflok poġġejt fuqu komdu, forsi għax dik kienet il-kundizzjoni biex poġġiek fuq dak is-siġġu fl-ewwel lok! U reġa wissiek dan l-aħħar biex ma ddejqux." "Nixtieq nispjega kif ikun budget alternattiv tal-Partit Nazzjonalista fil-gvern. L-ewwel pass tagħna huwa li nieħdu l-miżuri t-tajba tal-baġit iżda ninkwadrawhom fi pjan b’viżjoni li tara li t-tfal tagħna ma jitgħabbewx bid-dejn li qed inżidu llum. "Hemm ukoll miżuri f’dan il-baġit li huma tajbin però l-Gvern qed jibża’ milli jtihom appoġġ sħiħ. Isemmihom imma b’nofs qalb," spjega Grech. Grech attakka lill-Ministru Fearne fejn qal li dan reġa’erġa inqbadt f’gidba oħra wara li qal li kollox kien b’xejn. "Din bħall gidba l-oħra li xi wħud minn sħabi talbuk tqabbiżhom il-kju tal-vaċċin. Għidtilna li kellek ilmessaġġi fuq il-mobile. U bqajt ma ħriġthomx. Għal li jista jkun ma tlifthomx hux il-messaġġi, ma nagħmlux mod li tlift il-mobile int ukoll!!!" insista Grech. Bernard Grech żvela li proposta elettorali ġdida tal-Partit Nazzjonalista se tkun li ż-żgħażagħ kollha Maltin u Għawdxin minn 16 sa 21 sena ser jingħataw voucher ta’ €500 li bih imorru btala fl-Ewropa . Skont Grech, dan jista jsir jew individwalment – għal dawk li għalqu 18-il-sena jew inkella fi gruppi fi ħdan għaqdiet, inkluż każini, gruppi ta’ ħbieb, gruppi tal-parroċċa, gruppi fi ħdan NGO jew anke gruppi ta’ familji li jieħdu l-okkazjoni u jorganizzaw ġita flimkien. Grech qal li Gvern ġdid Nazzjonalista ser jara li jippromwovi b’saħħa kbira s-servizzi ta’ car sharing u car pooling fejn "inti jkollok karozza li tiġi għalik id-dar u tieħdok ix-xogħol jew band’oħra bil-kumdita’ kollha u bla stress ta’ parking". Huwa qal li Gvern Nazzjonalista niedi proġett ambizzjuż fejn il- flotta kollha tal-karozzi tal-linja tkun kompletament ħielsa mid-duħħan – ikunu kollha jaħdmu bl-elettriku sas-sena 2025 . "Nemmnu b’saħħa ukoll li sal-aħħar tal-leġislatura li ġejja jrid jiġi stabbilit il-kunċett ta’ living wage, fejn jiġi stabbilit il-minimu tad-dħul li jippermettilek ħajja deċenti. "Aħna nemmnu li rreferenza bażika ta’ l iving wage tista tkun ta’ dħul ta elf ewro fix-xahar u ser naraw li jkun hemm diskussjoni wiesa’ mal-isħab soċjali kollha abbażi ta’ dawn il-prinċipji," spjega Grech. Fil-qasam tad-djar, Gvern ġdid Nazzjonalista joħloq fond ta’ garanzija ta-Istat li jidħol biex jagħmel tajjeb għas-self tal-bank li jkopri minn 10% sa 25% tal-prezz tal-bejgħ tal-propjeta’. "Biżżejjed biex inkoprulek id-depożitu li bħalissa jagħmluha kważi impossibbli lil mijiet ta’ Maltin u Għawdxin li jixtru d-dar tagħhom," spjega Grech. Huwa qal li Gvern Nazzjonalista ser jinvesti f 2 vapuri ġodda u f’helipad ġewwa fl-isptar. Gvern Nazzjonalista se jagħmel sptar ġdid għall-Għawdxin ta’ 400 mitt soda. " Għax għalina l-Għawdxin huma tal-ewwel klassi mhux tat-tieni klassi,” insista Grech. Dwar l-ambjent, Grech qal li Gvern Nazzjonalista se jdaħħal sistema fejn jekk il-gvern ikun irid jagħti art ODZ bħal dik taż-Żonqor– dan ikun possibbli biss bil-permess taż-żewg terzi fil-parlament. “Jekk ikun hemm proġetti ta’ interess pubbliku – bħal sptar jew skola – mela f’dak il-każ jersqu quddiem il-parlament u dan japprovahom biż-żewġ terzi,” insista Grech. Dwar ix-xogħol, Grech qal li l-PN ried li dak il-ħaddiem li qiegħed ġo fabbrika jkollu ċans li r- robot jew software ġdid li jagħmel xogħol ta’ tlieta minn nies – dak il-ħaddiem irriduh jitgħallem is-software – irridu jitgħallem iħaddem dak ir-robot u jitgħallem isewwih. Grech qal li dak li ghaddej f’Malta hi persekuzzjoni tal-ħuta ż-żgħira. “Dawn waqt li l-ħuta l-kbira qed tħalluha tiġri mas-saqajn – ħuta kbira ħafna kienet addirittura bilqegħda magħkom hawnhekk il-ġimgħa l-oħra stess u sa issa ħallejtuh ukoll taħrab minn quddiem il-PAC. Saqsu ftit lill-aġenti,” qal Grech. Dan b’referenza għall-eks Ministru Konrad Mizzi li qed jirrifjuta li jidher quddiem il-PAC. Dr Grech qal li se jkun qed itaffi l-piż li tpoġġa fuq il-professjonisti minħabba l-pjan ta’ azzjoni tal-FATF b’konsegwenza tal-Greylisting . “ L-ewwel nett – ser inwaqqfu unit speċjaliżżata li taqdi l-bżonnijiet tar-riċerka tad-due diligence għal nutara, accountants, avukati u professjonisti oħrajn li jiġu bżonnha bil-liġi jew filprofesjsoni tagħhom. Din il-unit barra li tkun speċjaliżżata u tagħti servizz malajr tkun tagħmel ukoll pooling tar-rizorsi b’mod li jinżlu drastikament l-ispejjez li jridu jħallsu l-professjonisti għal kull riċerka u nkunu qegħdin immedjatament inneħħu l-piżijiet u l-qtigħ il-qalb li tfajtu fuqhom. “It-tieni – ser naraw li nintervjenu biex ngħinu lil dawk is-servizzi kollha li qed ibatu tassew biex isibu insurance valida tal-grad li għandhom bżonn fil-qasam tagħhom,” spjega Grech. Grech żvela li Gvern Nazzjonalista, ser tagħti bonus li jammonta għal 14 il-miljun ewro li jitqassam fuq il-frontliners kollha . “ Dawn il-flejjes aħna nġibuhom billi nnaqsu bin-nofs in-nefqa tal-gvern fuq il-persons of trust . Bħalissa dawn il-kuntratti dejjem jikbru – laħħar ċifra hija ta’ aktar minn 700 kuntratt li l-ministri qed jagħtu kif iridu, bla ebda interview, bla ebda każ ta’ kwalifiki jew kompetenzi. Aħna nnaqsu dawn il-kuntratti u niffrankaw 14-ilmiljun li npoġġuhom minflok f’bonus,” spjega Grech. Grech qal li l-piżijiet ta’ sistema korrotta u ambigwa qed jżdied il-kontijiet tad-dawl u l-ilma fuq n-negozji minħabba li 9 minn kull 10 kuntratt tal-gvern itih lil min jafu flok miftuħ għall-kompetizzjoni. Il-PN ser jkun qed jestendu l- bracket tal-vat exempt minn 30 elf ghal 60 elf Ewro – din ser tghin lil eluf ta’ negozjanti żgħar, self-employed, professjonisti – tgħinhom mhux biex joffru prodott irħas – bla VAT – u allura nnaqsu wkoll bi ftit l-għoli tal-ħajja f ‘ċerta prodotti. Gvern Nazzjonalista se jestendi l-massimu tat-tax bracket tal-25% minn 60,000 euro għal 80,000 “b’mod li tħallilek sa 2000 Ewro kull sena aktar fil-but tiegħek. Lil min jaħdem aħna rridu ninċentivawh u mhux nittrattawh ta’ ħalliel,” ħabbar Grech. Grech qal li l-proposta li “ nnaqsu VAT għal 7% ghall-bejgħ kollu fir restoranti u servizzi oħra tal-lukandi ” intlaqgħet tajjeb mill operaturi li ċert li jridu jarawhom jiġu implimentati. Grech qal li għall-Gvern Laburista “ Għada ħadd ma rah !” fejn għamel għall-wegħdiet miksura fosthom iċ-ċentru l-ġdid tal-Karnival mwiegħed 7 snin ilu kif ukoll dewmien fil-bini għall-moll tal-fast ferries. “Biex bnejtu moll biex jibda fast ferry għal Għawdex ħadtu 4 snin. Mela biex tibnu Metro ta’ 6,2 biljun Ewro kemm ser iddumu?” staqsa Grech. Huwa qal li ż-żieda għall-għoli tal-ħajja hi ta’ ta 25 cents kuljum meta d-dejn ta’ pajjiżna se jiżdied b’ 4 miljuni . “Ma trid xejn li jippretendi li nċapċpulek hux hekk Ministru? – Għal żieda ta’ anqas minn nofs kafè kuljum,” attakka Grech. Grech qed nipproponu li t-tabib tal-familja ikun b’xejn ghal dawk kollha il-fuq minn 60 sena . Il-Kap tal-Oppożizzjoni tinsista li “d-dejn huwa l-mudell ekonomiku tal-Gvern Laburista. Grech insista li l-Partit Nazzjonalista diġa qed jesplora kuntatti ma’ gvernijiet barranin Ewropej u ma’ investituri kbar barra minn Malta biex jiġu jinvestu f’pajjiżna wara li jitla’ fil-Gvern, il-Partit Nazzjonalista . “Bħal ma għedtilkom diġà għaddejjin minn proċess ta’ studju u kuntatti strateġiċi barra minn Malta u aħna konvinti li nistgħu nattiraw numru ta’ investituri f’setturi li jippromettu tkabbir kbir fil-ġejjieni. Aħna ispirati minn dawk li tant ħadmu biex ġabu setturi bħal farmaċewtika, servizzi finanzjarji, i-gaming u avjazzjoni hawn Malta – il-ħidma tagħhom tispirana u tiggwidana,” insista il-Kap tal-PN. Huwa nsista li r-rivoluzzjoni l-ħadra m’għandix tkun għal min jiflaħ iħallas. “ Li jkollok karozza elettrika m’ghandiex tkun privileġġ riservat għas-sinjuri , min irid jimporta karozza second hand taħdem bl-elettriku ghandu jkun jista’ jaghmel dan ukoll u jkollu l-għajnuna talistat pro rata jew skont il-kriterji tekniċi oħra,” qal Grech. Grech qal li l-Partit Nazzjonalista fil-Gvern se jkun kapaċi jattira l-ġganti l-ġodda tal-internet fosthom il-platforms kollha online bhal booking.com, facebook, Google u Amazon bi prodott tailor made għall-bżonnijiet tagħhom. Huwa qal li Gvern Nazzjonalista se jkun qed jaghti lura sa 50 miljun Ewro li skont Grech insterqu fl-aħħar snin lill-poplu fi ħlasijiet tal-kontijiet tad-dawl u l-ilma żbaljati mqassmin fuq l-ewwel sentejn ta’ Gvern Ġdid Nazzjonalista. Grech qal li dawn il- proposti se jkun jiġi ffinanzjati billi Gvern Nazzjonalista jaqta’ l-kuntratti tal-Electrogas li għaliħ qed jitħallsu 40 miljun Ewro aktar kull 15-il-xahar. Il-PN se jirrevedi mmedjatament il-kuntratti tal-Vitals u Steward . “Il-Gvern nefaq aktar fuq Steward din is-sena milli nefaq fuq pensjonanti u fuq l-għoli tal-ħajja,” stqarr Grech. Grech temm jgħid li l-PN se nkun “Gvern li jemmen f’dan il-poplu bieżel u f’din l-art sabiħa li rridu nsebbħuha aktar kemm fl-art kif ukoll fl-isem tagħha mal-popli tad-dinja. Għax aħna lil Malta inħobbuħa tal-inqas daqs kemm tħobbna – din hija lbidla b’viżjoni”. Paul Cachia ‘Il-Gvern Laburista mhux kredibbli’ – Grech Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_616e7f441dc80_rand.td-a-rec-img{text-align:left}.td_uid_3_616e7f441dc80_rand.td-a-rec-img img{margin:0 auto 0 0}